Moslemgemeenskap in Johannesburg geskok oor ISIS-verdagtes – praag.co.za — 20 jaar jonk!
Moslemgemeenskap in Johannesburg geskok oor ISIS-verdagtes
Die inhegtenisneming van vier vermeende ondersteuners van die Islamitiese Staat (ISIS) en die waarskuwing van die Amerikaanse ambassade in Pretoria oor moontlike terreuraanvalle, mag dalk verband hou tot groot skok van die plaaslike Moslemgemeenskap.
Amerika en Brittanje het in Junie gewaarsku dat terreuraanvalle by winkelsentrums in Johannesburg en Kaapstad kan voorkom.
Die woordvoerder van die Valke, Hangwani Mulaudzi, sê die tweelingbroers, Brandon-Lee en Tony-Lee Thulsie (foto hierbo) word daarvan verdink dat hulle aanvalle op die Amerikaanse ambassade en geboue van Joodse eienaars beplan het.
Die tweeling en die egpaar, Fatima en Ibrahim Patel het reeds in die hof verskyn op aanklagte wat wissel van sameswering tot vuurwapen-oortredings.
Die Patels is na bewering deur die Thulsies gewerf.
Die Thulsie-broers het glo onlangs hulself tot Islam bekeer en 'n gedaanteverwisseling ondergaan sê bure. Hulle was eers uitgaande pretsoekers, maar wou glo daarna opsluit in Sirië gaan veg.
Die verdagtes is die naweek in hegtenis geneem.
Die gemeenskap het hul skok uitgespreek oor die inhegtenisnemings en gesê hulle het dit nie van die vier verwag nie en kan nie glo dat hulle by terreur betrokke kan wees nie.
Maar die plaaslike moskee in Newclare het glo die twee broers glo van bywoning verbied omdat hulle nie moeilikheid wou hê nie.
Die tweelingbroers het taamlik beteuterd gelyk tydens hul verskyning.
Die Joodse gemeenskap in Johannesburg het by monde van Zev Krengel gesê hulle het reeds veiligheid opgeskerp, maar die Amerikaanse ambassade wou nie kommentaar lewer nie.
Skrywer praagGepubliseer op 12 Julie 2016 12 Julie 2016 Kategorieë Nuus, Suider-AfrikaSleutelwoord ISIS, Patel, Sirië, terreur, Thulsies, tweeling